Digitutortoiminnan käynnistäminen Ylivieskassa
Anna-Maija Virtanen

Johdanto Uusi perusopetussuunnitelma v. 2016 edellyttää tieto- ja viestintäteknologian eli TVT:n

monipuolisen käytön opetuksessa. Se on yksi laaja-alainen opintokokonaisuus, jota tulisi hyödyntää jokaisessa oppiaineessa. Digitalisaation onnistuminen edellyttää kaupungin ajanmukaista TVT:strategiaa, asianmukaisia laitteita, opettajien kouluttautumista ja osaamista sekä vakiintunutta digitutortoimintaa.

Tausta Ylivieskan perusopetuksen opetussuunnitelmaa alettiin laatimaan v. 2014.

Opetussuunnitelman perusteissa yhtenä painopistealueina on tieto- ja viestintäteknologian eli TVT:n mukaantulo opetukseen.

Kunnat olivat ja ovat yhä edelleen eri vaiheessa opetuksen digitalisoitumisessa. Ylivieska oli alkuvaiheessa tässä prosessissa. Kehittämistehtäväni liittyykin siihen, miten omassa kotikunnassani ja koulussani edistetään opetussuunnitelman mukaista opetuksen digitalisaatiota. Uuden opetussuunnitelma- ja TVT-strategiatyöhön osallistumisen jälkeen pääsinkin mukaan aloittamaan digitutortoimintaa, jolla tuetaan opettajia uudistamaan pedagogiikkaa ja edistämään opetuksen digitalisaatiota.

Kehittämistyön **historia** liittyy siis v. 2016 opetussuunnitelmaan. Tutortoiminnan kehittämistyö sai alkunsa siitä, että uudessa opetussuunnitelmassa tieto- ja viestintäteknologia eli TVT tuli esille jatkuvasti useissa eri asiayhteyksissä. Sillä oli tosi merkittävä rooli.

Samaan aikaan, kun uutta opsia valmisteltiin, perustettiin Ylivieskaan ryhmä
päivittämään uutta TVT-strategiaa. Edellinen oli vuodelta 2004, joten se ei enää täyttänyt tehtäväänsä. Kolme ko. strategian asiakohtaa, jotka vaikuttivat siihen, että aloitin oman kehittämistyöni, olivat:

1. eri vuosiluokille määritellyt tieto- ja viestintäteknologinen osaamisen taitotasot
2. koulujen TVT-varustuksen tavoitetaso
3. opettajien TVT:n osaamistaso.

Digitutortoiminta käyntiin

Opetushallituksen hankerahoituksen avulla digitutortoiminta pääsi käynnistymään vuonna 2017. Hankehakemukset tehtiin neljän digiopetuksesta kiinnostuneen opettajan voimin. Saimme rahoitusta sekä tutoropettajien koulutukseen ja osaamisen kehittämiseen sekä tutortoiminnan käynnistymiseen.

Hankkeet oli tarkoitettu uuden pedagogiikan, uusien oppimisympäristöjen ja uusien opetussuunnitelman perusteiden mukaiseen kehittämis- ja koulutustoimintaan.

**Ensimmäisen** hankkeen kautta koulutettiin neljätoista asiasta kiinnostunutta. Budjetti oli tosi pieni ja sen takia se kohdennettiin koulutukseen, jossa työstettiin digitutor -toiminnan aloittamista Ylivieskassa. Toimin tässä hankkeessa kuten myöhemmin selostamassani hankkessa koordinaattorina.

**Ylivieskan digitutortoiminta -osaaminen jakoon** hanke toteutettiin syksyn v.2017 aikana. Hankerahoitus oli tarkoitettu tutoropettajien toiminnan järjestämisestä aiheutuviin kustannuksiin eli palkka- ja muihin kustannuksiin sinä aikana, kun he toimivat tutorina muille opettajille.

Sivistystoimi valitsi neljäntoista hakijan keskuudesta neljä digitutor -opettajaa, joista valittiin koordinaattori eli minut ohjaamaan toimintaa. Meille varattiin kolme tuntia yhden iltapäivän aikana tutortoimintaan.

Aluksi kartoitimme digiosaamista ja siihen liittyviä toiveita vierailemalla kouluissa. Kartoituksen perusteella pidimme eri aiheista opetustuokioita kouluissa koko opettajakunnalle. Lisäksi tutoroimme luokissa oppituntien aikana sekä oppilaita että opettajia. Jaoimme omaa osaamistamme oppitunneilla opettajien kanssa eli työparina, järjestimme ryhmäkoulutuksia sekä työpajoja syksyn aikana.  Ensimmäisissä työpajoissa ja koulukierroksien aikana keskityimme GSuiten käytön opettamiseen, koska Ylivieskaan oli hankittu tämä oppimisympäristön opetustoimen käyttöön.

Sovittiin, että digitutorit toimivat omien erikoisosaamisemme mukaan yksin tai yhdessä. Käytännössä toimimme kuitenkin ensimmäisen syksyn aikana pääsääntöisesti kaikki yhdessä eri kouluilla torstai-iltapäivisin, koska digitutoroinnin tarve oli niin suuri. Koordinaattorina ohjasin digitutoreiden toimintaa: mille koululle, milloin ja mitä tutoroitiin. Varmistin koulujen rehtoreiden kanssa, että tutorointia jaettiin tasapuolisesti niille opettajille, jotka tarvitsevat apua.

Toiminnalle jatkoa

Ennen kuin ensimmäinen hanke päättyi, saimme tiedon jatkohankkeen mahdollisuudesta. Työstimme hankehakemusta syyskuun v. 2017 aikana ja tutoroimme samalla. Olimme tukeneet ja vahvistaneet opettajien digiosaamista ja pedagogiikkaa. Meneillään olevan hankkeen avulla olimme päässeet hyvään alkuun, mutta jatkorahoitus olisi välttämätön toiminnan jatkamisen ja kehittämisen kannalta.

Lisäksi kouluissamme oli eriarvoisuutta laitteiden määrän suhteen eikä opettajille ollut henkilökohtaisia laitteita perehtyäkseen niiden pedagogiseen käyttöön. Jatkohakemuksen turvin pyrimme varmistamaan, että OPS:n laaja-alaisten tavoitteiden saavuttaminen mahdollistuu myös laitteiden osalta.

**Uusi,** Tutoropettajien toiminta ja kouluttaminen -hanke, pääsi alkamaan vuoden 2018 alussa. Samat digitutorit ja koordinaattori jatkoivat hankkeessa. Suunnittelimme toimintaa edellisen hankkeen pohjalta. Suunnittelumme osa-alueet olivat kouluttautuminen, varsinainen tutortoiminta sekä laite- ja sovellushankinnat.

Hankkeen **pääpaino** meneillään olevassa hankkeessa on varsinainen tutortoiminta. Toimintamme on ollut suunnitelmamme mukaista eli olemme pitäneet työpajoja ajankohtaisista aiheista. Ne ovatkin osoittautuneet halutuiksi. Osa työpajoista on voitu järjestää työpäivän aikana, mutta useimmat ovat olleet koulu päivän jälkeen. Olemme tehneet eri sovelluksista opetusvideoita ja julkaisseet ne Ylivieskan peda.net sivustolle. Ne ovat siellä kaikkien nähtäville. Lisäksi olemme jatkaneet opettajien henkilökohtaista konsultointia sekä rinnakkaisopettajuutta luokissa. Olemme myös täsmentäneet eri digitaitojen tavoitteita ja sisältöjä eri luokka-asteille.

Toinen hankkeen tavoite on **tutoropettajien kouluttaminen**. Tutoropettajat ovat osallistuneet eri koulutustapahtumiin kuluvana vuonna: IT-kouluttajien laivaseminaariin, ITK-koulutukseen Hämeenlinnassa sekä SETT-ajankohtaispäiviin messukeskuksessa. Näistä olemme saaneet hyviä ideoita, tietoa uusista sovelluksista ja opetusmenetelmistä sekä myös laitteista. Varsinainen kouluttaminen on kuitenkin ollut olematonta. Olemme itse hankkineet asiantuntemustamme kokeilemalla erilaisia sovelluksia, kyselemällä eri kollegoilta sekä kouluttautumalla verkkokoulutuksissa.

Hankerahoituksella kautta saimme hyvin vähän rahaa laitehankintoihin. Olemme voineet hankkia ainoastaan digitutorointiin välttämättömiä laitteita kuten esim. adaptereita, green screen, chromebookit digitutoreille yms. Kaupunki on kuitenkin rahoittanut koulujen laitehankintoja ja suunnitelmallisesti hankkinut tarkoituksenmukaisia laitteita eri kouluille; lähinnä alakouluille. Olemme digitutoreina saaneet olla vaikuttamassa laitehankintojen hankintoihin.

Tutorit opettamaan ja oppimaan -hanke?

Marraskuun lopussa v. 2018 teimme uuden hankehakemuksen. Tutorit ovat päässeet hyvään alkuun aiempien hankekausien aikana. Jatkossa tavoitteena on jatkaa hyvin alkanutta tutortoimintaa, jossa tutorit ovat olleet opettajien apuna yhtenä iltapäivänä viikossa. Lisäksi uutena tavoitteena olisi saada tutoreille enemmän resursseja ja aikaa tutortoiminnan suunnitteluun, toimintaan, sekä tutoreiden kouluttautumiseen.

Hakemuksen muita tavoitteita on tukea pedagogiikan uudistumista ja edistää opetuksen digitalisaatiota. Tutorit tukevat työyhteisön osaamisen ja yhteisopettajuuden kehittymistä ja toimivat vertaistukena opettajille. Opettajien opetusmenetelmät muuttuvat tekniikan opettamisesta laitteiden pedagogiseen hyödyntämiseen opetuksessa.

Uutena aikaisempien tavoitteiden lisäksi kirjasimme hankehakemukseen **TVT-strategian päivittämisen** sekä **esimiestaso**on panostamisen. Myös esimiehien tulisi tietää uusista tekniikoista ja opetusmenetelmistä. Heidän tulisi kannustaa käyttämään uusien tekniikoita ja rohkaista kokeilemaan uusia opetustapoja. Lisäksi tarvitaan asenteellista muutosta, jotta johtoryhmä arvostaisi tutortoimintaa ja mahdollistaisi opettajien välisen yhteistyön. Tutortoimintaa tulee arvostaa ja sille täytyy luoda toiminnan mahdollistavat puitteet esim. työjärjestyksien toimivuus.

Yhteenveto

Tutorit ovat tehneet todella paljon työtä digitaalisuuden edistämiseen opetuksessa. Ilman opettajien omaa aktiivisuutta sekä sivistystoimen tukea emme olisi saaneet hankerahaa emmekä mahdollisuutta digitutorointiin.

Paljon on vielä tekemistä. Koulujen ja opettajien pitäisi saada laitteistoa, että digitaalisuutta voitaisiin tuoda opetukseen ja pedagogiikkaan tasapuolisesti. Tällä hetkellä ainakaan yläkoulussa ei voida toteuttaa opetussuunnitelman mukaista opetusta johtuen siitä, että laitteita ei ole tarpeeksi käytettävissä.

Lisäksi myös tutoreiden tulisi saada koulutusta, jotta he jaksavat kannustaa/ohjata muita opettajia sekä uudistaa pedagogiikkaa, opetusmenetelmiä ja toimintakulttuuria. Tutorointi tarvitsee myös esimiesten tuen ja arvostuksen. Tutoroinnille pitäisi luoda toimintaa mahdollistavat puitteet.

Uuden hankehakemuksen päätös julkaistanee tämän vuoden puolella. Uskomme, että hankerahoituksen tuella saamme jatkaa tutortoimintaa. Opetushallitus pyrkii kuitenkin siihen, että kunnat järjestävät tutoroinnin entistä enemmän omarahoituksella eli rahaa jatkossa jaetaan vähemmän tai ei ollenkaan tämän tyyppiselle toiminnalle. Ylivieskan sivistystoimi on tiedostanut tutortoiminnan merkityksen. Uskon, että voimme jatkaa toimintaamme rahoituspäätöksestä huolimatta – tosin pienimmillä resursseilla.